翫月
作者：賈島
朝代：唐

paragraphs: 寒月破東北，賈生立西南。
西南立倚何，立倚青青杉。
近月有數星，星名未詳諳。
但愛杉倚月，我倚杉爲三。
月乃不上杉，上杉難相參。
眙𥈭子細視，睛瞳桂枝劖。
目常有熱疾，久視無煩炎。
以手捫衣裳，零露已濡霑。
久立雙足凍，時向股䏶淹。
立久病足折，兀然黐膠黏。
他人應已睡，轉喜此景恬。
此景亦胡及，而我苦淫耽。
無異市井人，見金不知廉。
不知此夜中，幾人同無厭。
待得上頂看，未擬歸枕函。
強步望寢齋，步步情不堪。
步到竹叢西，東望如隔簾。
却坐竹叢外，清思刮幽潛。
量知愛月人，身願化爲蟾。